REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/320-16

22. decembra 2016. godine

B e o g r a d

Z A P I S N I K

11. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 21. DECEMBRA 2016. GODINE

Sednica je počela u 15,05 časova.

Sednicom je predsedavala Maja Gojković, predsednica Odbora.

Sednici su prisustvovali: Jasmina Obradović, Stanija Kompirović, prof. dr Marko Atlagić, Snežana Bogosavljević Bošković, Snežana Paunović, dr Ana Stevanović, Nataša Mihailović Vacić, i Nataša Mićić, članovi Odbora.

Sednici su prisustvovali: Ana Ćirić, Bogdan Obradović, Dragana Kostić i Vladimir Đurić, zamenici članova Odbora.

Sednici nisu prisustvovali članovi Odbora: Aleksandra Belačić, Vesna Marjanović, Hadži Milorad Stošić i Đorđe Vukadinović, niti njihovi zamenici.

Sednici su prisustvovali i Nino Brajović, državni sekretar u Ministarstvu kulture i informisanja, Dejan Stojanović, Rukovodilac grupe za normativne poslove u Sektoru za informisanje i medije u Ministarstvu kulture i informisanja, Branislav Maričić, savetnik za odnose sa javnošću u Ministarstvu kulture i informisanja i Dejan Kocić, Rukovodilac grupe za praćenje i usklađivanje rada i saradnje sa drugim organima u Ministarstvu rudarstva i energetike.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. Razmatranje Predloga zakona o izmeni Zakona o javnim medijskim servisima, koji je podnela Vlada, u načelu;
2. Razmatranje Predloga zakona o izmeni Zakona o privremenom uređivanju načina naplate takse za javni medijski servis, koji je podnela Vlada, u načelu.

**PRVA TAČKA - Razmatranje Predloga zakona o izmeni Zakona o javnim medijskim servisima, koji je podnela Vlada, u načelu**

**Nino Brajović** je u uvodnom izlaganjuistakao da je jedan od osnovnih ciljeva Zakona, da Republika Srbija obezbedi stabilno i dovoljno finansiranje osnovne delatposti javnog medijskog servisa odnosno, Zakonom je predviđeno da se do 31. decembra 2017. godine osnovna delatnost javnog medijskog servisa delimično finansira iz budžeta Republike Srbije u iznosu od 4.000.000.000.00 dinara, kao i da se delimično finansira putem naplate takse za javni medijski servis u iznosu od 150,00 dinara.

Ukazao je na činjenicu da je u skladu sa članom 42. Zakona o javnim medijskim servisima, ukupno podneto oko 40,000 zahteva za oslobađanje od obaveze plaćanja takse za Javni medijsku ustanovu "Radio televizija Srbije", odnosno podneto oko 15,000 zahteva za Javnu medijsku ustanovu "Radio televizija Vojvodine".

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: dr Ana Stevanović i Nino Brajović.

**Dr Ana Stevanović** ukazala je na Zakon o budžetu Republike Srbije za 2017. godinu, kojim su predviđena sredstva u iznosu od 400,000,000 dinara za aproprijaciju i izgradnju zgrade Radio televizije Vojvodine i istakla da smatra da su ova sredstva trebala biti preraspoređena i opredeljena za normalno funkcionisanje javnih medijskih servisa.

Naglasila je da model koji je odabran za finanisanje javnih medijskih servisa nije finansijski održiv, kao i da je potrebno razmisliti o drugom načinu finasiranja javnih medijskih servisa.

Konstatovala je da ne postoji institucionalna autonomija i nezavisnost uređivačke politike javnih medijskih servisa, s obzirom na činjenicu da se pojedine opozicione političke stranke gotovo uopšte ne pojavljuju u medijskim sadržajima javnih medijskih servisa.

**Nino Brajović** je odgovarajući na pitanja članova Odbora istakao dasredstva koja su opredeljena u Zakonu o budžetu Republike Srbije za 2017. godinu za aproprijaciju i izgradnju zgrade Radio televizije Vojvodine, predstavljaju posebnu budžetsku stavku u odnosu na finansiranje javnih medijskih servisa.

Složio se da je neophodno razmisliti o dugoročnom modelu finansiranja javnih medijskih servisa, koji će omogućiti njihov stabilan i nezavistan rad, ukazavši istovremeno na činjenicu da je postojeći, privremeni model finansiranja, dobro odmeren i da ne predstavlja preveliko opterećenje za građane Republike Srbije, što se najbolje vidi kroz visoku naplatu takse.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje Predlog zakona o izmeni Zakona o javnim medijskim servisima, koji je podnela Vlada, u načelu.

Odbor je sa 11 glasova za i 2 uzdržana, odlučio da predloži Narodnoj skupštini da prihvati Predlog zakona o izmeni Zakona o javnim medijskim servisima, u načelu.

Predsedavajuća je stavila na glasanje predlog da se za izvestioca Odbora na sednici Narodne skupštine odredi prof. dr Marko Atlagić, član Odbora.

Odbor je većinom glasova, odredio prof. dr Marko Atlagić, za izvestioca Odbora na sednici Narodne skupštine.

**DRUGA TAČKA - Razmatranje Predloga zakona o izmeni Zakona o privremenom uređivanju načina naplate takse za javni medijski servis, koji je podnela Vlada, u načelu**

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: dr Ana Stevanović, Vladimir Đurić, Nino Brajović i prof. dr Marko Atlagić.

**Dr Ana Stevanović** postavila je pitanja predstavnicima Ministarstva kulture i informisanja dokle se stiglo sa izradom nove Strategije razvoja sistema javnog informisanja u Republici Srbiji, s obzirom na činjenicu da će se Strategijom bliže urediti rad i položaj javnih medijskih servisa.

Zamolila je predstavnike Ministarstva da prilikom izrade Strategije konsultuju i Izveštaj o vlasničkoj strukturi i kontroli medija u Srbiji, koji je Savet za borbu protiv korupcije objavio 20. februara 2015. godine.

**Vladimir Đurić** postavio je pitanje predstavnicima Ministarstva kulture i informisanja, šta je bio problem i koji su razlozi zbog kojeg se pred narodnim poslanicima nije našao model za finansiranje javnih medijskih servisa koji je dugoročno održiv.

**Nino Brajović** napomenuo je da taksa za javni medijski servis u iznosu od 150,00 dinara, predstavlja najveći izvor finansiranja javnih medijskih servisa i da je potrebno dobro razmisliti da li je svrsishodno povećavati visinu taksu u ovom trenutku, s obzriom na visoku naplatu takse.

Podsetio je članove Odbora da je Vlada Republike Srbije 28. septembra 2011. godine donela Strategiju razvoja sistema javnog informisanja u Republici Srbiji do 2016. godine.

Istakao je da se sa izradom nove Strategije kasni, ali da Ministarstvo intezivno radi na izradi ovog dokumenta, koji će sadržati delove stare Strategije, kao i planove za rešavanje aktuelnih problema iz oblasti informisanja.

**Prof. dr Marko Atlagić** izrazio je zadovoljstvo zbog visoke naplate takse i konstatovao je da će stranka kojoj on pripada, vodeći računa o pravnim tekovinama Evropske unije, odgovorno pristupiti rešavanju svih postojećih problema iz oblasti informisanja.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje Predloga zakona o izmeni Zakona o privremenom uređivanju načina naplate takse za javni medijski servis, koji je podnela Vlada, u načelu.

Odbor je sa 11 glasova za, 2 uzdržana i jednim članom koji nije glasao, odlučio da predložio Narodnoj skupštini da prihvati Predloga zakona o izmeni Zakona o privremenom uređivanju načina naplate takse za javni medijski servis, u načelu.

Predsedavajuća je stavila na glasanje predlog da se za izvestioca Odbora na sednici Narodne skupštine odredi prof. dr Marko Atlagić, član Odbora.

Odbor je većinom glasova, odredio prof. dr Marko Atlagić, za izvestioca Odbora na sednici Narodne skupštine.

Sednica je završena u 15,30 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Maja Gojković